b'\n_START_ARTICLE_\nComuna Once\xc8\x99ti, Bac\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea de est a jude\xc8\x9bului, pe valea r\xc3\xa2ului Berheci. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ241A, care o leag\xc4\x83 spre nord de Izvoru Berheciului \xc8\x99i Secuieni (unde se termin\xc4\x83 \xc3\xaen DN2F) \xc8\x99i spre sud de Vultureni, Dealu Morii, apoi mai departe \xc3\xaen jude\xc8\x9bul Vrancea de Corbi\xc8\x9ba \xc8\x99i T\xc4\x83n\xc4\x83soaia \xc8\x99i \xc3\xaen jude\xc8\x9bul Gala\xc8\x9bi de Br\xc4\x83h\xc4\x83\xc8\x99e\xc8\x99ti \xc8\x99i Gohor. Din acest drum, la Once\xc8\x99ti se ramific\xc4\x83 \xc8\x99oseaua jude\xc8\x9bean\xc4\x83 DJ241B, care o leag\xc4\x83 spre nord-vest de Filipeni \xc8\x99i Secuieni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Once\xc8\x99ti se ridic\xc4\x83 la 1.621 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.702\xc2\xa0locuitori. Majoritatea locuitorilor sunt rom\xc3\xa2ni (97,04%). Pentru 2,9% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,61%). Pentru 2,84% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa St\xc4\x83ni\xc8\x99e\xc8\x99ti a jude\xc8\x9bului Tecuci \xc8\x99i era format\xc4\x83 din satele B\xc4\x83rboasa, Dealu Perjului, Gorghe\xc8\x99ti, Lozinca, Taula, Tarni\xc8\x9ba, Tomozei, Once\xc8\x99tii Noi, Once\xc8\x99tii Vechi \xc8\x99i Valea Boului, av\xc3\xa2nd \xc3\xaen total 1470 de locuitori ce tr\xc4\x83iau \xc3\xaen 624 de case. \xc3\x8en comun\xc4\x83 func\xc8\x9bionau opt mori de ap\xc4\x83, 15 mori de v\xc3\xa2nt, trei \xc8\x99coli mixte cu 132 de elevi (\xc3\xaen satele Once\xc8\x99tii Noi, Once\xc8\x99tii Vechi \xc8\x99i Tarni\xc8\x9ba) \xc8\x99i patru biserici ortodoxe la B\xc4\x83rboasa, Tomozei, Once\xc8\x99tii Noi \xc8\x99i Tarni\xc8\x9ba. Anuarul Socec din 1925 o consemneaz\xc4\x83 \xc3\xaen plasa G\xc4\x83iceana a aceluia\xc8\x99i jude\xc8\x9b, av\xc3\xa2nd aceea\xc8\x99i alc\xc4\x83tuire \xc8\x99i 3558 de locuitori. Re\xc8\x99edin\xc8\x9ba comunei era pe atunci satul Dealu Perjului._NEWLINE_\xc3\x8en 1950, a fost transferat\xc4\x83 raionului Zeletin din regiunea B\xc3\xa2rlad \xc8\x99i apoi (dup\xc4\x83 1956) din regiunea Bac\xc4\x83u, dup\xc4\x83 care \xc3\xaen 1960 a trecut la raionul Bac\xc4\x83u din aceea\xc8\x99i regiune Bac\xc4\x83u. \xc3\x8en perioada comunist\xc4\x83, comuna a primit denumirea de Lozinca. \xc3\x8en 1968, comuna a trecut la jude\xc8\x9bul Bac\xc4\x83u \xc8\x99i a primit \xc3\xaenapoi numele de Once\xc8\x99ti. Tot atunci, satele Once\xc8\x99tii Noi \xc8\x99i Lozinca au fost unite, form\xc3\xa2nd satul Once\xc8\x99ti.\n_START_SECTION_\nMonumente istorice\n_START_PARAGRAPH_\nCinci obiective din comuna Once\xc8\x99ti sunt incluse \xc3\xaen lista monumentelor istorice din jude\xc8\x9bul Bac\xc4\x83u ca monumente de interes local. Patru dintre ele sunt situri arheologice: a\xc8\x99ezarea din Epoca Bronzului (cultura Monteoru) de la \xe2\x80\x9ePodu Morii\xe2\x80\x9d (600\xc2\xa0m sud de satul B\xc4\x83rboasa); situl de pe \xe2\x80\x9eDealul B\xc4\x83rboasei\xe2\x80\x9d (la nord-vest de satul B\xc4\x83rboasa) ce cuprinde urmele unor a\xc8\x99ez\xc4\x83ri din Epoca Bronzului (cultura Monteoru), Epoca Bronzului t\xc3\xa2rziu (cultura Noua) \xc8\x99i secolul al V-lea \xc3\xae.e.n. (Halstatt t\xc3\xa2rziu); a\xc8\x99ezarea medieval\xc4\x83 timpurie (secolele al VIII-lea\xe2\x80\x93al IX-lea) de la \xe2\x80\x9ePoiana \xc8\x9aarinei\xe2\x80\x9d (pe malul drept al Berheciului); \xc8\x99i necropola carpic\xc4\x83 (secolele al II-lea\xe2\x80\x93al III-lea e.n.) de la \xe2\x80\x9eValea Iepei\xe2\x80\x9d de la marginea de est a satului Once\xc8\x99ti. Al cincilea obiectiv, clasificat ca monument de arhitectur\xc4\x83, este \xc8\x99coala din satul Once\xc8\x99ti (1929\xe2\x80\x931930).'